મૂળમાં સમજવાની વાત એ છે માનવ-મનને તેમ જ માનવ-હૃદયને કેળવવાની જેટલી કોશિશ કરવી જોઈએ તેટલી યુરોપે ન કરી. તેને બદલે તેણે વધારે ધ્યાન સ્થૂળ સમાજરચના ઊભી કરવા ઉપર આપ્યું. એમનું ધ્યાન મનુષ્યના અંતર તરફ એટલું ન ગયું. પરિણામે, સમાજમાં અશાંતિ ને અસમાધાન કાયમ રહ્યાં. આના ઉપરથી એમ લાગે છે કે માણસની અંતઃશુદ્ધિ અને બહારની રચના, બંને પર પૂરું ધ્યાન અપાશે, ત્યારે જ સ્વસ્થ અને ખરા અર્થમાં સમૃદ્ધ એવો સમાજ બનશે. આ દષ્ટિએ આપણી સંસ્કૃતિનાં કેટલાંક મહત્વનાં તત્વો જળવાઈ રહે, તે તરફ આપણે પૂરતું ધ્યાન આપવું પડશે. પશ્ચિમની આંધળી નકલ કરવા ન બેસવું જોઈએ. પશ્ચિમના કેટલાક રાજકીય વિચારો આપણે જેમના તેમ સ્વીકારી લીધા છે, તે ઠીક નથી થયું. તે રાજકીય વિચારો બિલકુલ ખોટા પાયા ઉપર ઊભા છે. તેને કારણે સમાજમાં ઝઘડા ને સંઘર્ષ લગભગ કાયમના થઈ ગયા છે. આપણે લોકશાહીનો વિચાર પશ્ચિમ પાસેથી ઉધાર લઈ લીધો, અને તેને જેવો ને તેવો લાગુ પાડી દીધો. આ મોટી ભૂલ થઈ છે. આપણી પરિસ્થિતિ જુદી છે. એટલે પશ્ચિમની લોકશાહીના માળખામાં જરૂરી સુધારા-વધારા કરીને તેને આપણી પરિસ્થિતિને અનુકૂળ બનાવવાની તાતી જરૂર છે. આ સુધારા-વધારા વિશે સર્વોદય આંદોલને ઘણી વિગતવાર ચર્ચા કરી છે, પણ તે તરફ ઉચિત ધ્યાન નથી અપાયું.